ECF ร่วงกว่า 6% คาดกังวลแหล่งเงินทุนทำโซลาร์ฟาร์ม 220MW
ECF ร่วงกว่า 6% หลังผถห.ไฟเขียวโซลาร์ฟาร์ม 220MW สัดส่วน 20% ในเมียนมาร์ ล่าสุด ณ เวลา 15.55 น. ราคาอยู่ที่ 3.92 บาท ลบ 0.28 บาท หรือ 6.67% สูงสุดที่ 4.18 บาท ต่ำสุดที่ 3.88 บาท มูลค่าซื้อขายที่ 105.61 ล้านบาท
1 มิ.ย. 2560

ผู้สื่อข่าวรายงานว่า ราคาหุ้นบริษัท อีสต์โคสท์เฟอร์นิเทค จำกัด (มหาชน) หรือ ECF ณ เวลา 15.55 น. ราคาอยู่ที่ 3.92 บาท ลบ 0.28 บาท หรือ 6.67% สูงสุดที่ 4.18 บาท ต่ำสุดที่ 3.88 บาท มูลค่าซื้อขายที่ 105.61 ล้านบาท

โดยวานนี้ (31 พ.ค.) ที่ประชุมวิสามัญผู้ถือหุ้นครั้งที่ 1/2560 มีมติให้ บริษัท อีซีเอฟ เพาเวอร์ จำกัด ซึ่งเป็นบริษัทย่อยของ ECF เข้าทำการซื้อหุ้นสามัญของบริษัท พลังงานเพื่อโลกสีเขียว (ประเทศไทย) จำกัด หรือ Green Earth (Thailand) Company Limited (GEP) ซึ่งเป็นบริษัทย่อยของ บริษัท วินเทจ วิศวกรรม จำกัด (มหาชน) หรือ VTE ในสัดส่วน 20% เพื่อร่วมลงทุนในโครงการโรงไฟฟ้าพลังงานแสงอาทิตย์ ที่ประเทศสาธารณรัฐแห่งสหภาพเมียนมาร์
อนึ่ง โครงการโรงไฟฟ้าพลังงานแสงอาทิตย์ดังกล่าว มีมูลค่าโครงการกว่า 1 หมื่นล้านบาท ดังนั้นบริษัทจะต้องนำเงินไปลงทุนโครงการดังกล่าว จำนวน 2 พันล้านบาท ซึ่งเงินจำนวนดังกล่าวถือว่าเป็นเม็ดเงินที่ค่อนข้างเยอะ ขณะที่บริษัทยังไม่ได้ออกมาชี้แจงว่าจะใช้เงินส่วนไหนมาใช้ในลงทุน อีกทั้งเป็นไปได้ว่าบริษัทอาจต้องทำการเพิ่มทุน ซึ่งเป็นความเสี่ยงที่ราคาหุ้นจะเกิดการ dilution effect